《次陈一鹗韵》
宋代·张九成

大道若坦涂，践履何早晚。
榛荆蔽不扫，日夜劳勤垦。
圣门一以披，即日到堂阃。
但办不已心，此道谁云远。
譬如积水陂，万顷才一建。
胡为不勇决，长年成连蹇。
百事皆已余，一心正吾本。
人欲如火聚，急避勿缱绻。
超然领斯会，故乡今已返。
嗟我困不学，终日徒衮衮。
羡子有渊源，浚治令深稳。
斯文付诸公，容我老息偃。

作者简介：（1092—1159）杭州钱塘人，字子韶，号横浦居士，又号无垢居士。少游京师，从学于杨时。高宗绍兴二年进士第一。历著作郎及礼部、刑部侍郎等职。因与秦桧不和，被谪南安军十四年。桧死，起知温州。研思经学，多有训解。卒谥文忠。有《横浦集》、《孟子传》。